钦定古今图书集成/明伦汇编/氏族典/第635卷 > 《郑樵通志》 > 温迪罕移室懑
## 钦定古今图书集成/明伦汇编/氏族典/第635卷 > 《郑樵通志》 > 温迪罕移室懑

按《金史温迪罕移室懑传》：移室懑速频屯懑，欢春人，
徙上京忽论失懒。兄术辇，国初有功，授世袭谋克。移
室懑性忠正强毅，善骑射，膂力过人。皇统初，袭其兄
谋克，积战功为洮洲刺史。谓人曰：“‘谋克，兄职也。兄子
干鲁古，今已长矣’。遂以谋克让还兄子。宗弼闻而嘉
之曰：‘能让世袭，可谓难矣’。”除贵德州刺史，改移典糺
详稳，迁乌古里部族节度使，改德昌军。正隆四年，大
征兵南伐，泰州猛安定远阿补以所部叛还，移室懑
以七谋克执定远阿补，勒其众付大军。契丹反，败会
宁六猛安于缔母岭。移室懑杀贼万馀于伊改河，以
功迁临潢尹。窝斡反，来攻临潢，移室懑领城中军士
邀击，凡数接战，剿杀甚众。所乘马中流矢而仆，为贼
所执。贼使移室懑招城中人，《移室懑》不降，贼怒杀之。
推官麻珪益缮完城郭，右监军神土懑、辅国上将军
阿《思懑》乘城固守，贼不克攻，遂引众东行。